Document ID: 32015R0462

REGOLAMENT TA' IMPLIMENTAZZJONI TAL-KUMMISSJONI (UE) 2015/462
tad-19 ta' Marzu 2015
li jistabbilixxi standards tekniċi ta' implimentazzjoni fir-rigward tal-proċeduri għall-approvazzjoni superviżorja biex jiġu stabbiliti veikoli bi skop speċjali, għall-kooperazzjoni u l-iskambju ta' informazzjoni bejn l-awtoritajiet superviżorji dwar veikoli bi skop speċjali kif ukoll biex jiġu stabbiliti l-formati u l-mudelli għal informazzjoni li għandha tiġi rrapportata minn veikoli bi skop speċjali skont id-Direttiva 2009/138/KE tal-Parlament Ewropew u tal-Kunsill
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2009/138/KE tal-25 ta' Novembru 2009 tal-Parlament Ewropew u tal-Kunsill dwar il-bidu u l-eżerċizzju tan-negozju tal-assigurazzjoni u tar-riassigurazzjoni (Solvibbiltà II) (1) u b'mod partikolari l-Artikolu 211(2)(a) u l-Artikolu 211(2)(b) tiegħu,
Billi:
(1)
Veikoli bi skop speċjali jeħtieġu l-approvazzjoni superviżorja biex jiġu stabbiliti qabel jieħdu r-riskji minn impriżi tal-assigurazzjoni jew tar-riassigurazzjoni. Il-kundizzjonijiet u l-proċeduri li għandhom jiġu segwiti għall-għoti u l-irtirar ta' din l-approvazzjoni, inklużi rekwiżiti ta' dokumentazzjoni, huma rregolati mid-Direttiva 2009/138/KE u għandhom ikunu kkumplimentati minn dan ir-Regolament.
(2)
Fejn veikolu bi skop speċjali jassumi r-riskji minn aktar minn impriża waħda tal-assigurazzjoni jew tar-riassigurazzjoni, il-veikolu bi skop speċjali għandu jżomm assi ekwivalenti għall-iskopertura għar-riskju massima aggregata tiegħu jew aktar waqt li jqis kull obbligu kuntrattwali individwali. Meta tingħata l-approvazzjoni superviżorja, l-awtorità superviżorja għandha tivvaluta jekk dan l-obbligu huwiex qed jintlaħaq u tikkunsidra kull arranġament kuntrattwali individwali u t-trasferiment ta' riskju.
(3)
Huwa importanti li jiġu stabbiliti l-proċeduri għall-kooperazzjoni u l-iskambju ta' informazzjoni bejn l-awtoritajiet superviżorji, fejn il-veikolu bi skop speċjali huwa stabbilit fi Stat Membru li mhuwiex l-Istat Membru li fih hija stabbilita l-impriża tal-assigurazzjoni jew tar-riassigurazzjoni, li għaliha tassumi riskju. Il-kooperazzjoni u l-iskambju ta' informazzjoni bejn dawk l-awtoritajiet superviżorji hija partikolarment importanti matul il-proċess tal-approvazzjoni superviżorja tal-veikolu bi skop speċjali. Barra minn hekk, jekk ikun hemm bidliet materjali li potenzjalment jaffettwaw il-konformità tal-veikolu bi skop speċjali mar-rekwiżiti tal-Artikolu 211 tad-Direttiva 2009/138/KE u meta l-awtorizzazzjoni tiġi rtirata jew tiskadi, il-kooperazzjoni u l-iskambju ta' informazzjoni bejn dawk l-awtoritajiet superviżorji huma meħtieġa biex tkun żgurata superviżjoni effettiva u effiċjenti.
(4)
Ir-rekwiżiti ta' rappurtar superviżorju, li huma stabbiliti fl-Artikolu 325 tar-Regolament ta' Delega tal-Kummissjoni (UE) 2015/35 (2), għandhom jippermettu lill-awtoritajiet superviżorji tal-veikolu bi skop speċjali biex jivvalutaw il-konformità kontinwa mar-rekwiżiti rilevanti. Dawk ir-rekwiżiti għandhom jiġu kkumplimentati mill-mudelli u l-formati stabbiliti f'dan ir-Regolament.
(5)
Għal fehim aktar ċar tar-regoli tekniċi xierqa li għandhom jiġu stabbiliti, jeħtieġ li jiġi definit it-terminu veikolu bi skop speċjali b'diversi arranġamenti.
(6)
Dan ir-Regolament huwa bbażat fuq l-abbozz tal-istandards tekniċi ta' implimentazzjoni sottomess mill-Awtorità Ewropea tal-Assigurazzjoni u l-Pensjonijiet tax-Xogħol (EIOPA) lill-Kummissjoni.
(7)
L-EIOPA wettqet konsultazzjonijiet pubbliċi miftuħa dwar l-abbozz tal-istandards tekniċi ta' implementazzjoni li fuqu huwa bbażat dan ir-Regolament, analizzat il-kosti u l-benefiċċji potenzjali relatati u talbet l-opinjoni tal-Grupp tal-Partijiet Interessati tas-Settur tal-Assigurazzjoni u tar-Riassigurazzjoni stabbilit skont l-Artikolu 37 tar-Regolament (UE) Nru 1094/2010 tal-Parlament Ewropew u tal-Kunsill (3),
(8)
Sabiex tissaħħaħ iċ-ċertezza legali dwar ir-reġim superviżorju matul il-perjodu ta' introduzzjoni progressiva previst fl-Artikolu 308a tad-Direttiva 2009/138/KE, li se jibda fl-1 ta' April 2015, huwa importanti li jiġi żgurat li dan ir-Regolament jidħol fis-seħħ malajr kemm jista' jkun, l-għada tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
ADOTTAT DAN IR-REGOLAMENT:
Artikolu 1
Suġġett
Dan ir-Regolament jistabbilixxi:
(a)
Il-proċeduri li għandhom jiġu segwiti għall-għoti u l-irtirar tal-approvazzjoni superviżorja biex jiġu stabbiliti entittajiet bi skop speċjali;
(b)
il-proċeduri li għandhom jiġu segwiti għal kooperazzjoni u skambju ta' informazzjoni bejn l-awtorità superviżorja tal-Istat Membru li fih huwa stabbilit il-veikolu bi skop speċjali u l-awtorità superviżorja tal-Istat Membru li fiha hija stabilita l-impriża tal-assigurazzjoni jew tar-riassigurazzjoni li jittrasferixxu r-riskju;
(c)
il-formati u l-mudelli li għandhom jintużaw għar-rappurtar annwali ta' informazzjoni permezz tal-veikolu bi skop speċjali.
Artikolu 2
Definizzjoni
Għall-finijiet ta' dan ir-Regolament, “veikolu bi skop speċjali b'diversi arranġamenti” tfisser veikolu bi skop speċjali li jassumi r-riskji f'aktar minn arranġament kuntrattwali wieħed separat minn impriża waħda jew aktar tal-assigurazzjoni jew tar-riassigurazzjoni.
Artikolu 3
L-approvazzjoni superviżorja biex jiġu stabbiliti veikoli bi skop speċjali
Il-veikolu bi skop speċjali jfittex l-awtorizzazzjoni mill-awtorità superviżorja tal-Istat Membru biex jistabbilixxi l-uffiċċju ewlieni tiegħu fit-territorju ta' dak l-Istat Membru.
Artikolu 4
Deċiżjoni tal-awtorità superviżorja
1. L-awtorità superviżorja tal-Istat Membru li fih huwa stabbilit jew għandu jkun stabbilit il-veikolu bi skop speċjali tiddeċiedi dwar applikazzjoni għal awtorizzazzjoni fi żmien sitt xhur mid-data li tirċiviha.
2. Fid-deċiżjoni tagħha li tagħti l-approvazzjoni superviżorja l-awtorità superviżorja tiddikjara l-attivitajiet li għalihom huwa awtorizzat il-veikolu bi iskop speċjali u, fejn rilevanti, kwalunkwe termini u kundizzjonijiet li għandhom x'jaqsmu ma' dawn l-attivitajiet.
3. Kwalunkwe deċiżjoni biex tiġi rifjutata awtorizzazzjoni tindika r-raġunijiet kollha u tiġi kkomunikata lill-applikant mill-awtorità superviżorja.
Artikolu 5
Rekwiżiti ta' dimostrazzjoni u dokumentazzjoni
Meta japplika għal approvazzjoni superviżorja biex jiġi stabbilit, il-veikolu bi skop speċjali juri li r-rekwiżiti stabbiliti fl-Artikoli 318 sa 324, 326 u 327 tar-Regolament ta' Delega (UE) 2015/35 huma ssodisfati u li l-veikolu bi skop speċjali huwa kapaċi jissodisfa l-ħtiġiet tal-Artikolu 325 tar-Regolament ta' Delega (UE) 2015/35 billi jipprovdi evidenza dokumentarja ta' dan fl-applikazzjoni tiegħu. Meta jippreżenta applikazzjoni għal awtorizzazzjoni, l-applikant jissottometti, tal-anqas, id-dokumentazzjoni ta' sostenn kif stabbilit fl-Anness I. Id-dokumentazzjoni tkopri l-istruttura tal-veikolu bi skop speċjali, ir-riskju li se jittieħed u l-finanzjament ta' dak il-veikolu bi skop speċjali.
Artikolu 6
Irtirar tal-awtorizzazzjoni
1. L-awtorità superviżorja li tagħti l-approvazzjoni superviżorja biex jiġi stabbilit il-veikolu bi skop speċjali tista' tirtira l-awtorizzazzjoni ta' dak il-veikolu bi skop speċjali fejn:
(a)
il-veikolu bi skop speċjali ma jissodisfax aktar il-kundizzjonijiet oriġinali li skonthom ingħatat l-approvazzjoni biex jiġi stabbilit dak l-veikolu bi skop speċjali;
(b)
l-impriża kkonċernata tonqos serjament fl-obbligi tagħha skont ir-regolamenti li għalihom hija suġġetta.
2. Fil-każ imsemmi fil-paragrafu (1)(b) ta' hawn fuq, l-awtorità superviżorja tikkunsidra li veikolu bi skop speċjali jkun ikkommetta nuqqas serju meta ma jikkonformax mar-rekwiżit li jibqa' kompletament iffinanzjat u l-awtorità superviżorja tikkunsidra li l-veikolu bi skop speċjali ma jistax jiirrestawra l-konformità tiegħu fi żmien raġonevoli.
3. Kull deċiżjoni dwar l-irtirar ta' awtorizzazzjoni tinkludi r-raġunijiet kollha u tiġi kkomunikata lill-veikolu bi skop speċjali mingħajr dewmien.
Artikolu 7
Veikolu bi skop speċjali b'diversi arranġamenti
1. Meta japplika għal approvazzjoni superviżorja biex ikun stabbilit il-veikolu bi skop speċjali b'diversi arranġamenti, l-applikant addizzjonalment juri għas-sodisfazzjon tal-awtorità superviżorja tiegħu li s-solvibbiltà tiegħu ma tistax tiġi effettwata ħażin mill-proċeduri ta' stralċ ta' kwalunkwe waħda mill-impriżi tal-assigurazzjoni jew tar-riassigurazzjoni li jittrasferixxu r-riskji u li l-veikolu bi skop speċjali b'diversi arranġamenti jista' dejjem iżomm ir-rekwiżit tas-solvibbiltà.
2. Meta jintwera li s-solvibbiltà tal-veikolu bi skop speċjali b'diversi arranġamenti ma tistax tiġi affettwata ħażin mill-proċeduri ta' stralċ ta' kalunkwe waħda mll-impriżi tal-assigurazzjoni jew tar-riassigurazzjoni li jitrasferixxu r-riskji, il-veikolu bi skop speċjali b'diversi arranġamenti jipprovdi biżżejjed evidenza ta' sostenn biex jippermetti lill-awtorità superviżorja tiegħu tivvaluta l-iskopertura tar-riskju massima aggregata kumplessiva tal-veikolu bi skop speċjali b'diversi arranġamenti u l-iskopertura tar-riskju massima aggregata ta' kull arranġament kuntrattwali individwali relatat mat-trasferiment ta' riskju minn impriża tal-assigurazzjoni jew tar-riassigurazzjoni.
3. Meta japplika għal approvazzjoni superviżorja biex ikun stabbilit il-veikolu bi skop speċjali b'diversi arranġamenti, l-applikant jipprovdi biżżejjed evidenza ta' sostenn li jissodisfa l-kundizzjonijiet stabbiliti fl-Artikoli 319 sa 321 u 326 tal-Miżuri ta' Implimentazzjoni waqt li jqis kull arranġament kuntrattwali individwali sabiex ikun determinat jekk il-veikolu bi skop speċjali b'diversi arranġamenti jikkonformax mar-rekwiżiti tas-solvibbiltà.
4. Fejn l-applikant ma jkunx jista' jipprovdi biżżejjed evidenza ta' sostenn skont id-dispożizzjonijiet tal-paragrafi 1 sa 3, l-awtorità superviżorja tirrifjuta l-applikazzjoni għall-istabbiliment ta' veikolu bi skop speċjal b'diversi arranġamenti.
Artikolu 8
Kooperazzjoni kontinwa bejn l-awtoritajiet superviżorji
1. Fejn il-veikolu bi skop speċjali li jassumi riskju minn impriża tal-assigurazzjoni jew tar-riassigurazzjoni jkun stabbilit fi Stat Membru li mhuwiex l-Istat Membru li fih l-impriża tal-assigurazzjoni jew tar-riassigurazzjoni hija awtorizzata, l-awtoritajiet superviżorji kkonċernati jikkooperaw fuq bażi kontinwa.
2. L-awtoritajiet superviżorji jiskambjaw informazzjoni rilevanti għall-eżerċizzju tal-kompiti superviżorji, inkluża informazzjoni dwar kwalunkwe azzjonijiet superviżorji ppjanati kontra l-veikolu bi skop speċjali jew l-impriżi tal-assigurazzjoni u tar-riassigurazzjoni li jittrasferixxu riskju fejn dan jista' jaffettwa s-superviżjoni ta' dak il-veikolu bi skop speċjali jew tal-impriżi tal-assigurazzjoni u tar-riassigurazzjoni li jittrasferixxu riskju. F'dawn iċ-ċirkustanzi, l-awtoritajiet superviżorji jikkomunikaw mingħajr dewmien.
Artikolu 9
Konsultazzjoni qabel ma tingħata awtorizzazzjoni
Qabel ma tagħti l-awtorizzazzjoni, l-awtorità superviżorja li minnha tintalab l-approvazzjoni superviżorja biex jiġi stabbilit veikolu bi skop speċjali tikkonsulta mal-awtorità superviżorja tal-Istat Membru fejn hija stabbilita l-impriża tal-assigurazzjoni jew tar-riassigurazzjoni li tittrasferixxi r-riskju.
Artikolu 10
Komunikazzjoni ta' bidliet
L-awtorità superviżorja tal-veikolu bi skop speċjali tikkomunika mingħajr dewmien kwalunkwe tagħrif rilevanti riċevut minn veikolu ta' skop speċjali skont l-Artikolu 325(5) tar-Regolament ta' Delega (UE) 2015/35 dwar kwalunkwe bidliet li jistgħu jaffettwaw il-konformit tal-veikolu bi skop speċjali mar-rekwiżiti stabbiliti fl-Artikoli 318 sa 324, 326 u 327 tar-Regolament ta' Delega (UE) 2015/35 lill-awtorità superviżorja tal-impriża tal-assigurazzjoni jew tar-riassigurazzjoni li tittrasferixxi r-riskju lil dak il-veikolu bi skop speċjali. L-awtorità superviżorja tikkomunika mingħajr dewmien il-ksur tar-rekwiżiti tas-solvibbiltà mill-veikolu bi skop speċjali.
Artikolu 11
Komunikazzjoni ta' rtirar ta' awtorizzazzjoni
Fil-każ ta' rtirar ta' awtorizzazzjoni ta' veikolu bi skop speċjali, l-awtorità superviżorja tal-veikolu bi skop speċjali tinnotifika lill-awtorità superviżorja tal-impriża tal-assigurazzjoni jew tar-riassigurazzjoni li tittrasferixxi r-riskju lil dak il-veikolu bi skop speċjali mingħajr dewmien.
Artikolu 12
Komunikazzjoni tar-rapport annwali
L-awtorità superviżorja tal-veikolu bi skop speċjali taqsam ir-rapport annwali tal-veikolu bi skop speċjali, sottomess skont l-Artikolu 325(3) u (4) tar-Regolament ta' Delega (UE) 2015/35, mal-awtorità superviżorja tal-impriża tal-assigurazzjoni jew tar-riassigurazzjoni li titrasferixxi r-riskju lil dak il-veikolu bi skop speċjali, mingħajr dewmien. Fil-każ ta' veikolu bi skop speċjali b'diversi arranġamenti, l-awtorità superviżorja tal-veikolu bi skop speċjali b'diversi arranġamenti tista' taqsam biss mal-awtoritajiet superviżorji dawk il-partijiet tar-rapport li jirrigwardaw l-impriża tal-assigurazzjoni u tar-riassigurazzjoni stabbilita fl-Istat Membru ta' dawk l-awtoritajiet superviżorji.
Artikolu 13
Il-kontenut kwantitattiv tar-rapport annwali
F'konformità mal-Artikolu 325 tar-Regolament ta' Delega (UE) 2015/35, il-veikolu bi skop speċjali kull sena jippreżenta lill-awtorità superviżorja tiegħu informazzjoni kwantitattiva skont il-formati u l-mudelli, kif stabbilit fl-Anness II u skont l-istruzzjonijiet fl-Anness III, u jinkludi:
(a)
kontenut tal-preżentazzjoni, kif speċifikat fil-mudell SPV. 01.01 tal-Anness II, skont l-istruzzjonijiet fl-Anness III fir-referenza SPV. 01.01;
(b)
informazzjoni bażika dwar il-veikolu bi skop speċjali, kif speċifikat fil-mudell SPV.01.02 tal-Anness II, skont l-istruzzjonijiet fl-Anness III fir-referenza SPV.01.02;
(c)
dejta tal-karta bilanċjali tal-veikolu bi skop speċjali, li tiddistingwi bejn klassijiet materjali ta' assi, obbligazzjonijiet u entrati ta' ekwità, inkluż dejn jew mekkaniżmu ta' finanzjament ieħor maħruġ, kif speċifikat fil-mudell SPV.02.01 tal-Anness II, skont l-istruzzjonijiet fl-Anness III fir-referenza SPV.02.01;
(d)
dejta li ma tidhirx fil-karta bilanċjali tal-veikolu bi skop speċjali kif speċifikat fil-mudell SPV.02.02 tal-Anness II, skont l-istruzzjonijiet fl-Anness III fir-referenza SPV.02.02;
(e)
riskji meħuda għal kull arranġament kuntrattwali individwali relatat mat-trasferiment ta' riskju minn impriża tal-assigurazzjoni jew tar-riassigurazzjoni, kif speċifikat fil-mudell SPV.03.01 tal-Anness II, skont l-istruzzjonijiet fl-Anness III fir-referenza SPV.03.01;
(f)
lista ta' titoli ta' dejn jew mekkaniżmi finanzjarji oħra maħruġa dwar kull arranġament kuntrattwali individwali relatat mat-trasferiment ta' riskju minn impriża tal-assigurazzjoni jew tar-riassigurazzjoni, kif speċifikat fil-mudell SPV.03.02 tal-Anness II, skont l-istruzzjonijiet fl-Anness III fir-referenza SPV.03.02.
Artikolu 14
Kontenut Kwalitattivi tar-rapport annwali
F'konformità mal-Artikolu 325 tar-Regolament ta' Delega (UE) 2015/35, il-veikolu bi skop speċjali kull sena jippreżenta lill-awtorità superviżorja tiegħu informazzjoni kwalitattiva li tkopri dan li ġej:
(a)
deskrizzjoni adegwata tal-bażi, il-metodi u s-suppożizzjonijiet użati għall-valutazzjoni tal-assi;
(b)
deskrizzjoni adegwata tal-bażi, il-metodi u s-suppożizzjonijiet użati sabiex tiġi determinata l-iskopertura tar-riskju massima aggregata;
(c)
dettalji ta' kwalunkwe kunflitti ta' interess bejn il-veikolu bi skop speċjali, l-impriżi tal-assigurazzjoni jew ir-riassigurazzjoni u l-fornituri ta' dejn jew finanzjament;
(d)
dettalji ta' kwalunkwe tranżazzjonijiet sinifikanti li jsiru mill-veikolu bi skop speċjali matul l-aħħar perjodu tar-rappurtar.
(e)
informazzjoni li turi li l-veikolu bi skop speċjali għadu ffinanzjat kompletament, inkluż:
(i)
deskrizzjoni tar-riskji, inklużi r-riskji tal-likwidità u riskji kwantifikabbli, li jittieħdu mill-veikolu bi skop speċjali;
(ii)
informazzjoni dwar l-istrumenti ta' dejn maħruġa jew mekkaniżmi finanzjarji li daħal għalihom;
(f)
jekk il-veikolu bi skop speċjali ma jkunx kontinwament konformi mar-rekwiżit li jkun iffinanzjat kompletament matul il-perjodu ta' rappurtar, il-veikolu bi skop speċjali jirrapporta kull informazzjoni relevanti dwar dak in-nuqqas ta' konformità u r-rettifika tiegħu skont l-Artikolu 326 tar-Regolament ta' Delega (UE) 2015/35 waqt il-perjodu ta' rappurtar;
(g)
informazzjoni kwalitattiva dwar kwalunkwe bidliet li jistgħu jaffettwaw il-konformità tal-veikolu bi skop speċjali mar-rekwiżiti stabbiliti fl-Artikoli 318 sa 324, 326 u 327 tar-Regolament ta' Delega (UE) 2015/35.
Artikolu 15
Deskrizzjoni tar-riskji meħuda mill-veikolu bi skop speċjali
Meta jiddeskrivi r-riskji meħuda, kif meħtieġ mill-Artikolu 14, il-veikolu bi skop speċjali jipprovdi informazzjoni fir-rapport annwali dwar:
(a)
jekk ir-riskji meħuda humiex fil-maġġor parti tip ta' riskji tal-ħajja jew mhux tal-ħajja;
(b)
x'tipi ta' eventi xkattaturi japplikaw għal dawn ir-riskji;
(c)
jekk event xkattatur seħħx fil-perjodu ta' rappurtar jew le, li jwassal għal pretensjoni kontra l-veikolu bi skop speċjali;
(d)
jekk xi ammonti li jirriżultaw minn pretensjoni kienux imħallsa matul il-perjodu ta' rappurtar, u jekk dan ikun il-każ, kemm minnhom tħallsu s'issa u jekk l-event xkattatur affettwax b'mod negattiv il-likwidità tal-veikolu bi skop speċjali;
(e)
jekk il-profil tar-riskju tal-veikolu bi skop speċjali nbidel materjalment mill-perjodu ta' rappurtar preċedenti jew mill-patti u kundizzjonijiet oriġinali kif ikkomunikati lill-awtorità superviżorja tiegħu mal-ħruġ tal-awtorizzazzjoni.
Artikolu 16
Informazzjoni dwar l-istrumenti ta' dejn maħruġa jew mekkaniżmi finanzjarji oħra li daħal għalihom
Meta jipprovdi informazzjoni dwar strumenti ta' dejn maħruġa jew mekkaniżmi finanzjarji oħra li daħal għalihom kif meħtieġ mill-Artikolu 14, il-veikolu bi skop speċjali jirrapporta dwar dan li ġej:
(a)
ir-rikavat tal-ħruġ ta' dejn jew mekkaniżmu ta' finanzjament ieħor u jekk dawn tħallsux kollha għal kull arranġament kuntrattwali individwali relatat mat-trasferiment ta' riskju minn impriża tal-assigurazzjoni jew tar-riassigurazzjoni;
(b)
it-tipi ta' gradi tal-mekkaniżmu ta' finanzjament, waqt li jkunu speċifikati segmenti jew gradi, inkluża informazzjoni fuq il-klassifikazzjonijiet esterni riċevuti jew il-klassifikazzjonijiet interni użati għal strumenti tad-dejn maħruġa u liema aġenziji ta' klassifikazzjoni tal-kreditu ntużaw, jekk intużaw.
(c)
ir-raġunijiet għaliex il-kundizzjonijiet finanzjarji jitqiesu bħala robusti biżżejjed biex jiżguraw il-protezzjoni kontinwa ta' pretensjonijiet potenzjali tal-impriża tal-assigurazzjoni jew tar-riassigurazzjoni li jittrasferixxu r-riskju lill-veikolu bi skop speċjali, biex tinżamm il-kapaċità tiegħu li jissodisfa ammonti li huwa responsabbli għalihom kif isiru dovuti u biex tiġi żgurata l-istruttura ta' ħlas ta' dejn jew mekkaniżmi ta' finanzjament;
(d)
kwalunkwe strument ta' dejn li ġie kkanċellat, jerġa' jinxtara jew jinfeda, parzjalment jew b'mod sħiħ, peress li dawn l-istrumenti nħarġu separatament għall-perjodu ta' rappurtar attwali.
Artikolu 17
Mezzi għar-rappurtar
Veikoli bi skop speċjali jippreżentaw l-kontenut kwantitattiv tar-rapport imsemmi fl-Artikolu 13 lill-awtorità superviżorja b'mod elettroniku, u l-kontenut kwalitattiv tar-rapport imsemmi fl-Artikolu 15 f'format elettroniku li jinqara.
Artikolu 18
Munita u unitajiet
1. Veikoli bi skop speċjali jippreżentaw kwalunkwe dejta monetarja mir-rapport imsemmi fl-Artikolu 13 fil-munita tar-rappurtar tal-veikolu bi skop speċjali. Għal dan l-iskop, muniti oħra jinqalbu fil-munita tar-rappurtar, billi tintuża r-rata tal-kambju applikabbli fi tmiem il-perjodu ta' rappurtar.
2. Veikoli bi skop speċjali jippreżentaw il-valuri numeriċi bħala fatti skont il-formati li ġejjin:
(a)
punti tad-dejta bit-tip ta' dejta “Monetarja” jkunu rrappurtati bl-użu minimu ta' preċiżjoni ekwivalenti għal unitajiet;
(b)
Punti ta' dejta bit-tip ta' dejta “Numru sħiħ” ikunu rrappurtati billi ma jintużawx deċimali u preċiżjoni ekwivalenti għal unitajiet.
Artikolu 19
Id-dħul fis-seħħ
Dan ir-regolament jidħol fis-seħħ l-għada tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, id-19 ta' Marzu 2015.

Labels: 12
2